इंडियन वेल्स टेनिस टूर्नामेंट के फाइनल में डेनियल मेदवेदेव को हराया, रैंकिग में जोकोविच दूसरे नंबर पर
ATP Masters 1000 Indian Wells; Carlos Alcaraz Becomes World No. 1 by Defeating Medvedev in Indian Wells Final, Novak Djokovic  इंडियन वेल्स टेनिस के फाइनल में डेनियल मेदवेदेव को हराया, जोकोविक का ताज छीना
स्पेन के 19 वर्षीय टेनिस स्टार कार्लोस अल्कारेज ने अपना पहला इंडियन वेल्स खिताब जीतने के बाद 22 बार के ग्रैंड स्लैम विजेता नोवाक जोकोविच को पछाड़कर ATP रैंकिंग में वर्ल्ड नंबर 1 का स्थान हासिल कर लिया है। अल्कारेज ने रविवार देर रात अमेरिका के इंडियन वेल्स में हुए मुकाबले के फाइनल में रूसी स्टार डेनियल मेदवेदेव की 19 मैचों की जीत के सिलसिले को खत्म कर 6-3, 6-2 से विजय हासिल की।
ऑस्ट्रेलियन ओपन में नहीं लिया था हिस्सा 
अल्कारेज ने हाल ही में हुए ऑस्ट्रेलियन ओपन में हिस्सा नहीं लिया था। उन्हें हैमस्ट्रिंग में चोट आई थी। ऑस्ट्रेलिया के मेलबर्न में जीतने के बाद जोकोविच आगे निकल गए थे। हालांकि, इंडियन वेल्स ने अल्कारेज को वर्ल्ड नंबर 1 पर लौटने का मौका दिया और उन्होंने फाइनल में मेदवेदेव को हरा दिया।
अल्कारेज ने तीन मास्टर्स 1000 खिताब जीते 
19 वर्षीय अल्कारेज ने पिछले साल US ओपन जीतने के बाद पहली बार नंबर 1 रैंकिंग हासिल की थी। इस बार अल्कारेज ने अपना तीसरा मास्टर्स 1000 खिताब जीता है और वे अपने देश के टेनिस लीजेंड राफेल नडाल के रिकॉर्ड के करीब हैं। नडाल के नाम 20 साल के होने से पहले 6 मास्टर्स 1000 खिताब जीतने का रिकॉर्ड है। बराबरी करने के लिए अल्कारेज को 3 और खिताब जीतने की जरूरत है। हालांकि, 20 की उम्र के पहले कम से कम तीन मास्टर्स 1000 जीतने वाले अल्कारेज नडाल के अलावा अकेले खिलाड़ी हैं।
खेल पिछले साल जैसा ही लेकिन मैंने प्रेशर झेलना सीखा -अल्कारेज 
फाइनल जीतने के बाद अल्कारेज ने कहा - मुझे लगता है कि मेरे टेनिस में पिछले साल के मुकाबले इस समय कुछ ज्यादा सुधार नहीं हुआ है। मैंने अब प्रेशर में नहीं खेलता हूं और गेम को एन्जॉय करता हूं।अल्कारेज ने आगे कहा - ट्रॉफी जीतने और फिर से वर्ल्ड नंबर 1 बन कर खुशी हो रही है। मेरे लिए यह टूर्नामेंट परफेक्ट रहा है।
जोकोविच टूर्नामेंट में हिस्सा नहीं ले पाए 
सर्बिया के टॉप टेनिस स्टार नोवाक जोकोविच अमेरिका में होने वाले इंडियन वेल्स में हिस्सा नहीं ले पाए। दरअसल, जोकोविच ने कोरोना वैक्सीन का टीका नहीं लगवाया था, जिस वजह से उन्हें अमेरिका में एंट्री नहीं मिली।
अब जोकोविच मियामी ओपन में भी हिस्सा नहीं ले पाएंगे। अमेरिकी नीतियों के मुताबिक बिना कोरोना वैक्सीन लगवाए व्यक्ति को US में एंट्री नहीं दी जाती है। जोकोविच ने अमेरिकी अधिकारियों से स्पेशल प्रवेश देने के लिए अनुरोध किया था, लेकिन उनके अनुरोध को अस्वीकार कर दिया गया। मियामी ओपन 21 मार्च से 2 अप्रैल तक होना है।
बोपन्ना सबसे उम्रदराज मास्टर्स चैम्पियन बने
भारतीय टेनिस खिलाड़ी रोहन बोपन्ना और उनके ऑस्ट्रेलियन जोड़ीदार मैट एब्डन इंडियन वेल्स चैम्पियन बने। 43 साल के बोपन्ना ATP मास्टर्स 1000 टाइटल जीतने वाले सबसे उम्रदराज खिलाड़ी बने। बोपन्ना ने कनाडा के डेनियल नेस्टर का रिकॉर्ड तोड़ा। नेस्टर ने 2015 में 42 साल की उम्र में सिनसिनाटी मास्टर्स जीता था।
बोपन्ना और 35 साल के एब्डन ने टॉप सीड वेसले कोलहोफ और नील स्कप्सी को 6-3, 2-6, 10-8 से शिकस्त दी। यह बोपन्ना का पांचवां मास्टर्स 1000 डबल्स टाइटल है। भारतीय-ऑस्ट्रेलियाई जोड़ी ने सीजन का तीसरा फाइनल खेला। इस जीत से बोपन्ना की रैंकिंग में चार स्थान का सुधार हुआ और वे 11वें नंबर पर आ गए हैं।